**Zaključci i preporuke organizacija civilnog društva**

**o tranziciji Hrvatske prema klimatskoj neutralnosti**

Ovaj set zaključaka i preporuka sastavljen je na temelju panel rasprave s organizacijama civilnog društva o tranziciji Hrvatske prema klimatskoj neutralnosti održanoj 6. 10. 2021. te rezultata ankete koju je po završetku 1. 10. ispunilo 68 članova organizacija civilnog društva.

U panel raspravi sudjelovali su panelisti:

* Marko Stančec, Mreža za održivu urbanu mobilnost CIVINET Slo-Hr-JIE/Tajništvo mreže ODRAZ
* Mario Munta, Fakultet političkih znanosti
* Vjeran Piršić, Eko Kvarner
* Gabrijela Medunić-Orlić, Udruga Sunce, Split
* Luka Tomac, Zelena akcija, Zagreb

Raspravu je moderirala Lidija Pavić-Rogošić, ODRAZ-Održivi razvoj zajednice/Europski gospodarski i socijalni odbor (EGSO).

Ovi zaključci i preporuke prezentirat će se na završnoj konferenciji 27. 10. 2021.

**Zaključci:**

* Rezultat ankete pokazuje da su ljudi svjesni osobne **odgovornosti** i da su kao pojedinci spremni biti aktivni i uključeni
* Međutim, tranzicija treba biti vođena i ozbiljna u detekciji cilja, a za to je odgovorna **Vlada RH**
* Pitanje **motivacije** građana je vezano uz preduvjet **uspostave dobrog sustava**, npr. građani imaju želje za razdvajanjem otpada, ali sustav gospodarenja otpadom je manjkav u mnogim dijelovima zemlje
* Od jačanja svijesti treba napraviti pomak prema **primjeni modela okolišno odgovornog ponašanja** u praksi

Značajan broj lokalnih vlasti ne povezuje klimatske promjene s neizravnim učincima na društvo, kao što su potencijalne štete po proizvodnju hrane ili promjene u energetskom sustavu zbog restriktivnih mjera za ublažavanje posljedica klimatskih promjena

Uloga institucija u izgradnji okolišne odgovornosti je velika, to se treba vidjeti već npr. od sustava odgojno-obrazovnih institucija do fakulteta

* Globalne klimatske promjene treba promatrati kao političko i etičko pitanje zbog negativnih efekata na ranjive skupine u društvu, a ne isključivo kao pitanje zaštite okoliša. Tranzicija će generirati gubitnike pa posljedice treba ublažiti i osigurati snažnu socijalnu dimenziju; treba razmišljati o „**pravednoj tranziciji**“ te nam pored uspostavljanja socijalnog fonda za ublažavanje posljedica trebaju i **inovativna rješenja** npr. univerzalni dohodak
* **OCD-i svakako mogu biti podrška ovom procesu kroz aktivnosti osvješćivanja i edukacije** jer građani kažu da su im javne politike često apstraktne te ih treba približiti građanima i objasniti im njihovu ulogu u tom procesu
* **Financiranje rada udruga** koje se bave zaštitom okoliša i održivim razvojem na nacionalnoj i lokalnoj razini te iz fondova EU-a koji se programiraju u Hrvatskoj nije bilo podržano u dovoljnoj mjeri kao što je slučaj s ostalim sektorima, a u posljednje vrijeme sve je skromnije

S druge strane ovaj sektor imao je značajnu ulogu u privlačenju sredstva iz fondova EU-a putem kojih su se financirali i provodili uspješni projekti zaštite okoliša i prirode te istovremeno u brojim udrugama razvijala stručna znanja za provedbu različitih tipova projekata

Javni pozivi bi trebali biti oblikovani tako da odgovaraju na stvarne potrebe i da se osigura održivost projekata te da se prošire teme vezane uz politike tranzicije prema klimatskoj neutralnosti, npr. tema održive mobilnosti

* **Rad na razini lokalne zajednice** je iznimno važan, jer dobro osviještena lokalna zajednica može dobro provesti tranziciju, važan je „**pristup odozdo**“ npr. rad udruge na otoku Krku je pokrenuo raspravu u zajednici i pokrenuo aktivnosti prema klimatskoj neutralnosti
* **Udruge mogu biti partneri i katalizatori procesa,** mogu pomoći lokalnim vlastima osmisliti agendu održivog razvoja za specifičnu lokalnu zajednicu i provesti procese uključivanja građana i drugih relevantnih dionika

U Hrvatskoj već sada ima primjera dobre prakse na lokalnoj razini, koje su nastale kao dugotrajni i uporni rad udruga za zaštitu okoliša i održivi razvoj

O tim praksama treba obavještavati širu zajednicu kako bi se i drugi ohrabrili na pokretanju mjera niskougljičnog razvoja; **na nacionalnoj razini** treba **razviti sustav dijeljena iskustva**

* Udruge imaju važnu ulogu u tom procesu, imaju sposobnosti i znanja (npr. mreža održive urbane mobilnosti CIVINET Slo-Hr-JIE), ali ono će se osuti ako nema financiranja projekata
* Udruge također trebaju **razviti kapacitete** za „zagovaračke procese“ kako bi bile više vidljive i uključene u oblikovanje i praćenje propisa i strategija
* Nacionalne i lokalne vlasti trebaju sagledati i prepoznati mogući doprinos udruga i od početka ih uključiti u procese oblikovanja javnih politika, kao i u procese provedbe i praćenja
* Pitanje je i **kako privući mlade** da budu aktivni u udrugama i na taj način nauče biti aktivni u društvu

**Mladi** se mogu privući primjerice na način da se stvori **suradnja s fakultetima** koji u kurikulum imaju uveden koncept društveno korisnog učenja, koji se boduje. Time se omogućuje da studenti dobiju iskustvo rada u udrugama, što je na obostranu korist. (Primjerice tako Udruga Sunce ima suradnju s četiri fakulteta u Splitu te je i nastavna baza. Slična iskustva imaju i druge udruge, kao npr. ODRAZ, Zelena akcija i dr.)

* Svakako treba **ojačati suradnju** s medijima radi veće vidljivost rada i koristi udruga za lokalne zajednice i društvo
* Važno je uspostavljati **partnerstva među udrugama**, ali i **međusektorska partnerstva** s javnim, poslovnim i akademskim sektorom radi većeg učinka i postizanja dugoročnijih, održivih rezultata.